Ivan Dratšov
Ivan Dratšov (10. mai 1921 Tuapse, Vene SFNV – 2. jaanuar 1989 Tallinn) oli Vene päritolu võrkpallur ja võrkpallitreener. Eesti, Ukraina ja NSV Liidu teeneline treener. 1947. ja 1953. aastal tuli ta mängijana Tallinna Kalevi meeskonnaga Eesti NSV meistriks. 1968. aastal tuli Tallinna Kalev tema juhendamisel Nõukogude Liidu meistriks. Ligi 40 Dratšovi õpilast on saanud meistersportlaseks ning neli neist on tulnud olümpiavõitjaks: Viljar Loor, Oleg Moliboga, Fjodor Laštšonov ja Valeri Krivov.